Helt som ventet blev dørene lukket til grundlovsforhøret af de tre mænd, der er tiltalt efter straffelovens paragraf 245 om 'legemsangreb af særlig rå, brutal eller farlig karakter eller gør sig skyldig i mishandling' ovenpå masseslagsmålet på Sundsholmen i Nørresundby tirsdag. Udenfor retssalen var samlet en gruppering fra hver af de to stridende grupper, derfor valgte dommeren, at kun de tiltalte, deres advokater, anklageren og pressen måtte være til stede i retssalen, da tiltalen blev læst op. Herefter blev dørene som ventet lukket. Den ene af mændene er tiltalt for at stikke med en kniv, den anden er tiltalt for at slå med en skovl, og den tredje er tiltalt for at have slået med en kølle. Sammenstødet skete ved et værksted og omhandler i henhold til udmeldinger fra Nordjyllands Politi en sag om penge mellem to mænd, der kom op at toppes, hvorefter der blev tilkaldt forstærkninger. Politiet arresterede 18 mænd på stedet, heraf overnattede 15 på politigården. Af dem blev tre altså fremstillet i grundlovsforhør med henblik på en varetægtsfængsling. Sigtelserne mod de øvrige er opretholdt.

Referat:
Dommeren valgte at lukke retten for tilhørere, da tre mænd stod anklaget for angreb af særlig rå og brutal karakter efter masseslagsmål i Nørresundby tirsdag.